«Дыжьын уэшхыр зи щхьэцым хэшхахэр»
Хабзэ хъуауэ, жэпуэгъуэ мазэм дэнэкIи щагъэлъапIэ Зи ныбжь хэкIуэта цIыхухэм я дунейпсо махуэр. ПщIэрэ нэмысрэ сыт хуэдэ зэманми зыхуэщIыпхъэ нэхъыжьхэм гулъытэ хэха къызэралэжьым иджыри зэ дрегъэгупсыс а махуэшхуэм. ТхузэфIэкI псомкIи нэхъыжьхэм защIэдгъэкъуэным, ди псалъэ гуапэ нэхъыбэрэ зэрызэхедгъэхыным, абыхэм я гъащIэр, я псалъэ Iущыр ди дежкIэ зэрылъапIэр зыхедгъэщIэным, я гукъыдэжыр къызэрытIэтыным сыт щыгъуи дыхущIэкъун зэрыхуей гупсысэр пхышащ абы.
Тхыдэ дэфтэрхэм къызэрыхэщыжымкIэ, Зи ныбжь хэкIуэтахэм махуэ щхьэхуэ яхухэхынымкIэ жэрдэмыр япэ дыдэу къыщыхалъхьар Япониеращ. Жэрдэмыр 1947 гъэм къыхилъхьащ а къэралым и Хёго щIыналъэм щыIэ къуажэхэм ящыщ зым и Iэтащхьэ Кадоваки Масао. Абдежым щрагъажьэри, махуэ хэхам техуэу а щIыпIэм щрагъэкIуэкIын щыщIадзащ зи ныбжь хэкIуэтахэм гулъытэ хэIэтыкIа яхуэщIыным хуэгъэза псапащIэ Iуэхухэр, «Ди нэхъыжьыфIхэм я Iущагъыр ди тегъэщIапIэу къуажэм и гъащIэр идогъэфIакIуэ!» къыхуеджэныгъэм щIэту. Зэман дэкIри, махуэшхуэр Японием и щIыпIэ псоми къыщащтащ. 1990 гъэм дыгъэгъазэм и 14-м ООН-м и Ассамблее Нэхъыщхьэм и унафэ къищтащ жэпуэгъуэм и 1-р Зи ныбжь хэкIуэтахэм я дунейпсо махуэу (International Day of Older Persons) къалъытэным ехьэлIауэ.
Кавказым щыпсэу лъэпкъхэм ижь-ижьыж лъандэрэ къыддекIуэкI хабзэ дахэхэм ящыщщ нэхъыжьхэм гулъытэ хэIэтыкIа яхуэщIыныр, я жыIэ щIэдэIуныр, къызэранэкIа я гуащIэдэкIым пщIэ лей хуэщIыныр. ГъащIэ гъуэгуанэ кIыхь къэзыкIуа, республикэмрэ къэралымрэ зэрыщыту я зыужьыныгъэм куэд хэзыщIыхьа ди нэхъыжьхэм яхэтщ Хэку зауэшхуэм и илъэс мафIаехэм щIыхь пылъу пхыкIыфахэри, зауэ нэужь лъэхъэнэ хьэлъэр къызэзынэкIыфахэри, къэралым щекIуэкIа зэхъуэкIыныгъэхэм я зэманым зэпIэзэрыту къикIыфахэри. НэхъыжьыфIхэм ящыщу куэдым я гъащIэр зэрыщыту абыхэм траухуащ Къэбэрдей-Балъкъэрымрэ ди Хэкумрэ заузэщIыным хуэунэтIа лэжьыгъэхэм.
Зы илъэси къэмынэу ди республикэм Iэтауэ щагъэлъапIэ Зи ныбжь хэкIуэдахэм я дунейпсо махуэр. Абыхэм папщIэ зэхашэ гуапагъэрэ хуабагъэкIэ гъэнщIа зэIущIэхэр, пшыхьхэр, псапащIэ Iуэхухэр къызэрагъэпэщ. Абыхэм я мурад нэхъыщхьэр «дыжьын уэшхыр зи щхьэцым хэшха» ди нэхъыжьыфIхэм я лъэр жан щIынырщ, гъащIэм и IэфIагъыр аргуэру зэ зыхегъэщIэнырщ, хъуэхъу дахэхэмкIэ я гукъыдэжыр къэIэтынырщ.
Дэри захудогъазэ нобэ махуэшхуэр зейхэм икIи дохъуэхъу ди нэхъыжьыфIхэу жьэгу пащхьэхэм я хъумакIуэ сакъхэм узынша- гъэ быдэ яIэну, я бынхэм, Iыхьлыхэм, благъэхэм я гулъытэ зэи щымыщIэу куэдрэ псэуну.
ЖЫЛАСЭ Маритэ.
